Majlis Paralimpik Malaysia

Majlis Paralimpik Malaysia merupakan Jawatankuasa Paralimpik Kebangsaan (NPC) bagi Malaysia. Majlis ini ditubuhkan pada 18 Mei 1989 sebagai Majlis Sukan Orang Cacat Malaysia. Pada tahun 1996, majlis tersebut dinamakan semula sebagai Majlis Paralimpik Malaysia.

Sejarah 
Perkembangan sukan orang kurang upaya di Malaysia bermula pada tahun 1962 apabila H.R.M Storey (pengasas Persatuan Orang-Orang Cacat Anggota Malaysia) menubuhkan pasukan powerlifting yang pertama di Malaysia setelah bertemu dengan Ludwig Guttmann, pengasas Sukan Stoke Mandeville yang kemudiannya berkembang menjadi Sukan Paralimpik. Pasukan tersebut yang terdiri daripada seorang atlet sahaja telah menyertai Sukan Stoke Mandeville ke-19 yang diadakan pada tahun 1970.

H.R.M Storey telah mencadangkan kepada Dato’ Zainal Abu Zarin, Kassim Abd Rahman dan Radha Krishnan agar Majlis Sukan Orang Cacat Malaysia ditubuhkan. Majlis tersebut telah didaftar pada 18 Mei 1989. Pada tahun 1996, majlis tersebut telah dinamakan semula sebagai Majlis Paralimpik Malaysia.

Pertandingan kebangsaan yang pertama telah diadakan pada tahun 1982. Pada tahun 1998, Sukan Paralimpiad Malaysia (yang kemudiannya dikenali sebagai Sukan Para Malaysia) telah diadakan di Kuala Lumpur. Pasukan Malaysia mula menyertai Sukan Paralimpik pada tahun 1972, dan telah memenangi pingat pertamanya di Sukan Paralimpik Musim Panas 1988.  Kontigen Malaysia telah memperoleh pencapaian terbaiknya di Sukan Paralimpik Musim Panas 2020.

Malaysia turut memainkan peranan penting dalam perkembangan sukan orang kurang upaya di Asia Tenggara mahupun di peringkat Asia. Idea Sukan Para ASEAN dikonsepkan oleh Zainal Abu Zarin, presiden pengasas Majlis Paralimpik Malaysia, dan Malaysia telah menganjurkan edisi Sukan Para ASEAN yang pertama. Malaysia juga telah menganjurkan temasya tersebut pada tahun 2009 dan 2017. Selain itu, Zainal Abu Zarin turut merupakan presiden Jawatankuasa Paralimpik Asia yang pertama dan telah memegang jawatan tersebut dari 2002 hingga 2014. Malaysia juga pernah menganjurkan beberapa pertandingan antarabangsa seperti Kejohanan Powerlifting Para Dunia pada tahun 2002 dan 2010 serta Sukan FESPIC pada tahun 2006.

Senarai Presiden
1991-2003: Fauzi Abdul Rahman
2005-2015: Datuk Zainal Abu Zarin
2015-2019: SM Nasarudin SM Nasimuddin
2019-Kini: Megat D Shahriman Zaharudin

Organisasi 
Berikut merupakan senarai organisasi MPM:
 Presiden: Dato’ Sri Megat D. Shahriman bin Dato’ Zaharudin
 Timbalan Presiden: Dr. S. Radha Krishnan
 Setiausaha Jeneral: Laksamana Pertama Dato’ Subramaniam Raman Nair
 Naib Presiden:
 Muhd Iqbal Sulaiman
 Hafidzah binti Abd. Khafidz
 K M Rajendran
 Azhari bin Abdullah
 Noor Syahieda binti Mat Shah
Bendahari: Kumarusamy Sithambaram

Anggota
Sebanyak 25 persatuan sukan bernaung di bawah MPM:

Kontroversi

Rasuah 
Pengasas dan presiden pertama MPM, Datuk Zainal Abu Zarin, didakwa telah menyalahgunakan wang sebanyak RM4 juta milik MPM untuk melabur sebuah syarikat pengurusan acara, Paralimpik Ventures Sdn Bhd (PVSB), yang diterajui oleh Zainal dan anaknya pada tahun 2008. Isu ini terbongkar oleh dua surat akhbar tempatan, The Sun serta The Malay Mail, dan SPRM telah memulakan penyiasatan. Ekoran daripada itu, jawatan beliau sebagai presiden telah digantung oleh MPM dan tugasnya diuruskan oleh pemangku presiden dan Timbalan Presiden MPM, Prof Madya Dr Anuar Suun.

Lihat juga 
 Malaysia di Sukan Paralimpik
Majlis Olimpik Malaysia

Rujukan

Pautan luar
 

Badan induk sukan di Malaysia
Sukan para di Malaysia
Pertubuhan kehilangan upaya di Malaysia